CELEX: 52015PC0237
Language: et
Date: 2015-05-27
Title: Ettepanek: NÕUKOGU RAKENDUSOTSUS, millega muudetakse rakendusotsust 2013/463/EL, millega kiidetakse heaks Küprose makromajanduslik kohandamisprogramm

EUROOPA KOMISJON
            Brüssel,27.5.2015
            COM(2015) 237 final
            2015/0122(NLE)
            Ettepanek:
            NÕUKOGU RAKENDUSOTSUS,
            millega muudetakse rakendusotsust 2013/463/EL, millega kiidetakse heaks Küprose makromajanduslik kohandamisprogramm 
            
               
         
         
            
               SELETUSKIRI
            
            
               25. juunil 2012 esitas Küpros taotluse finantsabi saamiseks Euroopa stabiilsusmehhanismilt (ESM). 25. aprillil 2013 otsustas nõukogu (nõukogu otsus 2013/236/EL), et Küpros peab täpselt rakendama makromajanduslikku kohandamisprogrammi, mis on mõeldud Küproselt lähtuvate, euroala finantsstabiilsust ohustavate probleemide lahendamiseks ning usaldusväärse ja jätkusuutliku majandus- ja finantsolukorra kiireks taastamiseks Küprosel. Pärast määruse (EL) nr 472/2013 jõustumist asendati nõukogu otsus 2013/236/EL rakendusotsusega 2013/463/EL. 
            
            
               24. aprillil 2013 otsustas ESMi juhatajate nõukogu põhimõtteliselt anda Küprosele stabiilsustoetust ning kiitis heaks konkreetseid majanduspoliitilisi tingimusi käsitleva vastastikuse mõistmise memorandumi (edaspidi „memorandum”) ja selle allakirjutamise komisjoni poolt ESMi nimel. 8. mail 2013 kiitis ESMi juhatajate nõukogu heaks rahalise abi süsteemi lepingu. Kolmeaastane programm hõlmab ajavahemikku 2013. aasta keskpaigast 31. märtsini 2016.
            
            
               Makromajandusliku kohandamisprogrammi eesmärk on taastada finantsturgude usaldus ja usaldusväärne makromajanduslik tasakaal ning võimaldada majandusel naasta jätkusuutliku majanduskasvu juurde. Nende eesmärkide saavutamiseks tugineb programm kolmele sambale. Esimene neist on finantssektori strateegia, mis põhineb sellesse kuuluvate finantsasutuste restruktureerimisel ja väiksemaks muutmisel ning finantssektori järelevalve tugevdamisel koos pingutustega lahendada kapitali ja likviidsuse puudujääkide probleem. Teine sammas on ambitsioonikas eelarve konsolideerimise strateegia, millega jätkatakse 2012. aastal alustatud konsolideerimispingutusi eelkõige selliste meetmete abil, millega vähendatakse praegusi esmaseid kulusid, suurendatakse valitsemissektori tulusid, parandatakse avaliku sektori toimimist ja säilitatakse eelarve konsolideerimine keskpikas perspektiivis. Eesmärk on korrigeerida valitsemissektori ülemäärast eelarvepuudujääki ja tagada, et valitsemissektori koguvõla suhe SKPsse keskpikas perspektiivis kindlalt väheneks. Ametiasutused on seadnud eesmärgiks viia eelarvepuudujääk 2016. aastaks allapoole 3 % SKPst. Säilitada tuleks struktuurifondide ja muude ELi fondide, samuti tööhõive ja majanduskasvu edendamisele suunatud ELi poliitikaalgatuste tõhus rakendamine. See aitab kaasa Küprose pikaajalisele majanduskasvule. Kolmas sammas koosneb ambitsioonikast struktuurireformikavast, mille eesmärk on toetada konkurentsivõimet ning jätkusuutlikku ja tasakaalustatud majanduskasvu kooskõlas Küprosele 2012. aastal antud riigipõhiste soovitustega ning võimaldada kõrvaldada makromajanduslikud tasakaalustamatused. Tuletades meelde nõukogu 22. aprilli 2013 soovitust noortegarantii loomise kohta,
                  1
                tuleks suurendada noorte võimalusi ja nende tööalase konkurentsivõime perspektiive. 
            
            
               Kooskõlas rakendusotsuse 2013/463/EL artikli 1 lõikega 2 on komisjon koostöös Euroopa Keskpangaga (EKP) ja vajaduse korral Rahvusvahelise Valuutafondiga (IMF) vaadanud kuuendat korda läbi kokkulepitud meetmete rakendamisel tehtud edusammud, samuti kõnealuste meetmete tulemuslikkuse ning majandusliku ja sotsiaalse mõju. Selle tulemusena lepiti talituste tasemel kokku memorandumi ajakohastamises finantssektori reformi, eelarvepoliitika ja struktuurireformide valdkonnas. Finantssektori puhul kohustusid ametiasutused pärast piiravate väliste meetmete täielikku liberaliseerimist 6. aprillil 2015 jätkuvalt jälgima tähelepanelikult pangandussektori likviidsusega seotud olukorda. Läbivaadatud memorandumis nõutakse täiendavaid meetmeid ettevõtlus- ja majapidamiste sektori võlakoormuse piiramiseks ning erasektori võla pikaajalise jätkusuutliku restruktureerimise raamistiku täiendavaks tugevdamiseks, sealhulgas viivislaenude restruktureerimise arvulisi eesmärke ja strateegilise kohustuste täitmatajätmise uuringut. Lisaks nõutakse meetmeid pensioni- ja kindlustusjärelevalve reformimiseks. Seoses uue maksejõuetus- ja sundtäitmisraamistikuga nähakse memorandumiga ette, et ametiasutused peavad pidevalt jälgima raamistiku rakendamist ja toimimist, tagama selle eesmärkide ja põhimõtete järgimise ning vajaduse korral võtma vastu muudatused. Samuti hõlmab see kahte varasemat meedet, nimelt õigusakti ettepanekut laenude müügi kohta ja õigusakti ettepanekut, millega tagatakse, et väljastatud omandiõigust tõendavad dokumendid antakse kinnisvara ostjatele üle ilma viivituseta, võttes samas kaitsemeetmeid kuritarvituste ärahoidmiseks. 
            
            
               Seoses eelarvepoliitikaga tuleks korrigeerida 2015. aasta esmase eelarvepositsiooni eesmärki ülejäägi poole vähemalt 264 miljoni euro võrra (1,5 % SKPst), et kajastada 2015. aasta esimese kvartali eelarvetulemusi, ja korrigeerida aastate 2016–2018 esmase eelarveülejäägi eesmärki, et püsida kooskõlas stabiilsuse ja kasvu paktis ette nähtud kohandamiskavaga. Eelarve- ja struktuurireformide valdkonnas nähakse muudetud memorandumiga ette riikliku tervishoiusüsteemi rakendamine 2017. aastaks. Tulude haldamise ja maksukuulekuse valdkonnas nähakse memorandumiga ette uue tervikliku maksuasutuse tööle rakendamine, kehtestades üheainsa registreerimisprotsessi ja kiites heaks uue maksumenetluse seadustiku. Avaliku halduse reformi valdkonnas tuleb läbivaadatud memorandumi kohaselt võtta 2015. aastal pärast horisontaalset läbivaatamist vastu reformikava, millega parandatakse palgakujundusmehhanismi, kehtestatakse uus hindamise ja edutamise kord ning edendatakse töötajate liikuvust. Sotsiaalhoolekandereformiga seoses nähakse muudetud memorandumiga ette, et esitatakse ülevaade kõigist toetustest, mille põhjal viib seireüksus lõpule hoolekandesüsteemi reformi käsitleva hindamisaruande koostamise. Samuti nähakse ette, et ametiasutused esitavad ettepanekud töövõimetushüvitiste ja õppetoetuste konsolideerimiseks. Eluasemeturu reguleerimise valdkonnas on esitatud lisanõuded, et kiirendada kinnisasja omandiõigust tõendavate dokumentide väljastamist. Turismivaldkonnas viiakse läbi uuring, mis on majanduskasvu tegevuskava osaks oleva riikliku turismistrateegia koostamise aluseks. Energeetika valdkonnas valivad ametiasutused sobivaima variandi gaasi- ja elektrisektori reguleeriva korra ja turukorralduse kehtestamiseks, võttes arvesse Küprose energiaameti (EAC) eraldamisega seotud suundumusi. 
            
            
               Kavandatud otsus tagab täieliku kooskõla Euroopa Liidu toimimise lepinguga loodud liidu mitmepoolse järelevalve raamistiku ja makromajandusliku kohandamisprogrammi aluseks olevate poliitiliste tingimuste vahel. Eelkõige on aruandlus- ja seirekohustuste kooskõla sätestatud määruse (EL) nr 472/2013 artiklis 10. 
            
            
               2015/0122 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse rakendusotsust 2013/463/EL, millega kiidetakse heaks Küprose makromajanduslik kohandamisprogramm 
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse Euroopa Parlamendi ja nõukogu 21. mai 2013. aasta määrust (EL) nr 472/2013, millega tugevdatakse majanduse ja eelarve järelevalvet euroala liikmesriikide üle, millel on või võivad tekkida tõsised raskused finantsstabiilsuse tagamisel,
                  2
                eriti selle artikli 7 lõikeid 2 ja 5,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Määrust (EL) nr 472/2013 kohaldatakse nende liikmesriikide suhtes, kes selle jõustumise hetkel juba saavad finantsabi, sealhulgas Euroopa stabiilsusmehhanismilt (ESM).
            
            
               (2)Määruses (EL) nr 472/2013 on sätestatud eeskirjad finantsabi saavate liikmesriikide makromajanduslike kohandamisprogrammide heakskiitmiseks, mis peavad olema kooskõlas ESMi asutamislepinguga. 
            
            
               (3)Vastuseks Küprose 25. juuni 2012. aasta taotlusele saada finantsabi ESMilt otsustas nõukogu 25. aprillil 2013 otsusega 2013/236/EL,
                  3
                et Küpros peab rangelt rakendama makromajanduslikku kohandamisprogrammi.
            
         
         
            
               (4)24. aprillil 2013 otsustas ESMi juhatajate nõukogu põhimõtteliselt anda Küprosele stabiilsustoetust ning kiitis heaks konkreetseid majanduspoliitilisi tingimusi käsitleva vastastikuse mõistmise memorandumi ja selle allakirjutamise komisjoni poolt ESMi nimel.
            
            
               (5)Pärast määruse (EL) nr 472/2013 jõustumist võeti makromajanduslik kohandamisprogramm vastu nõukogu rakendusotsusega
                  4
               . Õigusselguse ja -kindluse tagamiseks võeti programm määruse (EL) nr 472/2013 artikli 7 lõike 2 alusel uuesti vastu. Programmi sisu jäi samasuguseks kui programmil, mis võeti vastu nõukogu otsusega 2013/236/EL, kuid see sisaldab ka otsuse 2013/236/EL artikli 1 lõike 2 kohaselt tehtud läbivaatamise tulemusi. Samal ajal tunnistati kehtetuks nõukogu otsus 2013/236/EL.
            
            
               (6)Nõukogu rakendusotsust 2013/463/EL on juba muudetud otsustega 2014/169/EL ja 2014/919/EL. Hiljutisi suundumusi silmas pidades tuleks seda uuesti muuta.
            
            
               (7)Kooskõlas nõukogu rakendusotsuse 2013/463/EL artikli 1 lõikega 2 on komisjon koostöös Euroopa Keskpanga (EKP) ja Rahvusvahelise Valuutafondiga (IMF) vaadanud kuuendat korda läbi kokkulepitud meetmete rakendamisel tehtud edusammud, samuti kõnealuste meetmete tulemuslikkuse ning majandusliku ja sotsiaalse mõju. Selle tulemusel tuleks teha muudatusi finantssektori reformi, eelarvepoliitika ja struktuurireformide valdkonnas, võttes arvesse Küprose ametiasutuste poolt 2015. aasta esimeses kvartalis võetud meetmeid, eelkõige seoses järgmisega: i) pangandussektori likviidsusega seotud olukorra jätkuv tähelepanelik jälgimine; ii) kindlustusandjate ja pensionifondide reguleerimise ja järelevalve sujundamine; iii) täiendavad meetmed, millega tugevdatakse pankade suutlikkust viivislaenude haldamisel ja tagatakse pikaajalised jätkusuutlikud restruktureerimise lahendused, sealhulgas viivislaenude restruktureerimise arvulised eesmärgid ja strateegilise kohustuste täitmatajätmise uuring; iv) sellise õigusakti ettepaneku esitamine, mis võimaldab laenude müüki; v) sellise õigusakti ettepaneku esitamine, mis tagab, et väljastatud kinnisasja omandiõigust tõendavad dokumendid antakse üle ilma viivituseta, võttes samas kaitsemeetmeid kuritarvituste ärahoidmiseks; vi) maksejõuetus- ja sundtäitmisraamistiku rakendamise ja toimimise pidev jälgimine, et tagada selle eesmärkide ja põhimõtete järgimine; vii) 2015. aasta esmase eelarvepositsiooni eesmärgi korrigeerimine ülejäägi poole vähemalt 264 miljoni euro võrra (1,5 % SKPst), et kajastada 2015. aasta esimese kvartali eelarvetulemusi, ja aastate 2016–2018 esmase eelarveülejäägi eesmärgi täiendav korrigeerimine, et püsida kooskõlas stabiilsuse ja kasvu paktis ette nähtud kohandamiskavaga; viii) riikliku tervishoiusüsteemi täielik rakendamine 2017. aastaks, ix) uue tervikliku maksuasutuse tööle rakendamine, kehtestades üheainsa registreerimisprotsessi ja kiites heaks uue maksumenetluse seadustiku; x) avaliku halduse sellise reformi kava vastuvõtmine, millega parandatakse palgakujundusmehhanismi, kehtestatakse uus töötajate hindamise ja edutamise kord ning suurendatakse töötajate liikuvust; xi) töövõimetushüvitiste ja õppetoetuste konsolideerimine; xii) eluasemeturu reguleerimise valdkonnas täiendavad nõuded kinnisasja omandiõigust tõendavate dokumentide väljastamise kiirendamiseks; xiii) sellise uuringu läbiviimine, mis on majanduskasvu tegevuskava osaks oleva riikliku turismistrateegia koostamise aluseks ja xiv) gaasi- ja elektrisektori reguleeriva korra ja turukorralduse valimine ning täiendavad edusammud Küprose energiaameti (EAC) eraldamisel.
            
            
               (8)Küprose põhjaliku poliitikameetmete paketi rakendamise ajal peaks komisjon andma täiendavalt poliitilist nõu ja pakkuma tehnilist abi spetsiifilistes valdkondades. Makromajanduslikku kohandamisprogrammi rakendavad liikmesriigid, kelle haldussuutlikkus on ebapiisav, võivad paluda komisjonilt tehnilist abi, mis võib hõlmata eksperdirühma lähetamist.
            
            
               (9)Küprose ametiasutused peaksid kooskõlas kehtivate siseriiklike õigusnormide ja tavadega kaasama makromajandusliku kohandamisprogrammi ettevalmistamisse, rakendamisse, järelevalvesse ning hindamisse sotsiaalpartnerid ja kodanikuühiskonna organisatsioonid,
            
            
               ON VASTU VÕTNUD KÄESOLEVA OTSUSE:
            
            
               Artikkel 1
            
            
               Rakendusotsuse 2013/463/EL artiklit 2 muudetakse järgmiselt. 
            
            
               1)
                     Lõige 5 asendatakse järgmisega:
            
            
               „5.
                     Oma finantssektori usaldusväärsuse taastamiseks peab Küpros jätkama pangandussektori ja ühistupankadena tegutsevate krediidiasutuste sektori restruktureerimist, jätkama järelevalve ja reguleerimise tugevdamist, võttes samas arvesse ühtse järelevalvemehhanismi rolli, ja viima ellu võla restruktureerimise raamistiku reformi, tagades seejuures finantsstabiilsuse.
            
            
               Programmiga nähakse ette järgmised meetmed ja tulemused:
            
            
               a) selle tagamine, et pangandussektori likviidsusega seotud olukorda jälgitakse tähelepanelikult ainult seni, kuni see on rangelt vajalik finantssüsteemi stabiilsust ohustavate tõsiste riskide leevendamiseks. Keskpangapoolsele rahastamisele või riigiabi saamisele toetuvate kodumaiste pankade rahastamises ja kapitalikavades tuleb realistlikult kajastada oodatavat finantsvõimenduse vähendamist pangandussektoris ning need peaksid vähendama sõltuvust keskpankadelt laenamisest, vältides samal ajal varade kiirmüüki ja krediidituru kriisi;
            
            
               b) miinimumkapitalinõuete kohandamine, võttes arvesse bilansi hindamise parameetreid ja terviklikku hindamist;
            
            
               c) kapitali puudujäägiga pangad võivad muude meetmete ebapiisavuse korral taotleda kooskõlas riigiabi menetlustega riigilt abi rekapitaliseerimiseks. Restruktureerimiskavadega pangad annavad aru kavade rakendamisel tehtud edusammudest; 
            
            
               d) täielikult toimiva krediidiregistri tagamine;
            
            
               e) laenude väljastamist, varade väärtuse langust ja eraldiste tegemist käsitleva õigusraamistiku täieliku rakendamise tagamine, võttes arvesse ühtsele järelevalvemehhanismile üleminekut;
            
            
               f) selle tagamine, et pangad teavitavad korrapäraselt ametiasutusi ja turge oma tegevuse ümberkujundamisel tehtud edusammudest;
            
            
               g) juhtimisdirektiivi muutmise tagamine nii, et see täpsustab muu hulgas pankade siseauditi üksuste ja pankade järelevalveasutuste vahelist vastastikmõju;
            
            
               h) pankade juhtimise tugevdamine, sealhulgas keelates laenude andmise sõltumatutele juhtkonnaliikmetele ja nendega seotud isikutele;
            
         
         
            
               i) vajaliku personali ja muudatuste tagamine seoses Küprose keskpanga võetud uute kohustustega, eelkõige kriisilahenduse ja järelevalve valdkonnas, ning ühtsete eeskirjade, sealhulgas Euroopa Parlamendi ja nõukogu direktiivi 2014/59/EL (*) ning Euroopa Parlamendi ja nõukogu direktiivi 2014/49/EL (**) ülevõtmine siseriiklikusse õigusesse;
            
            
               j) kindlustusandjate ja pensionifondide reguleerimise ja järelevalve sujundamine;
            
            
               k) viivislaenude haldamise parandamine, võttes arvesse ühtse järelevalvemehhanismi arengut ja ajakava. See hõlmab eelkõige järgmist: Küprose keskpanga seatud restruktureerimiseesmärkide jälgimine ja avaldamine; meetmed, mis võimaldavad laenuandjatel saada asjakohast finantsteavet laenuvõtjate finantsseisundi kohta ning taotleda võlgnevustega laenuvõtjate finantsvara arestimist ja võlgnevuste kinnipidamist töötasust, see saavutada ja ellu viia; meetmed, mis võimaldavad ja hõlbustavad laenuandjatel olemasolevate laenude ülekandmist kolmandatele isikutele koos kõigi tagatiste ja väärtpaberitega ning ilma laenuvõtja nõusolekuta; 
            
            
               l) õigusaktid, millega tagatakse, et väljastatud omandiõigust tõendavad dokumendid antakse kinnisvara ostjatele üle ilma viivituseta, võttes samas kaitsemeetmeid kuritarvituste ärahoidmiseks;
            
            
                m) tagatise realiseerimisele seatud piirangute lõdvendamine, eelkõige läbivaadatud sundtäitmisraamistiku tõrgeteta ja tõhusa toimimise tagamise teel. Paralleelselt rakendatakse ja täiendatakse äriühingute ja füüsiliste isikute maksejõuetusmenetluste laiaulatuslikku reformi, sealhulgas mis tahes vajalikke täiendavaid haldus- ja õigusnorme. Pidevalt jälgitakse uue maksejõuetusraamistiku rakendamist ja toimimist, tagatakse selle eesmärkide ja põhimõtete järgimine ning vajaduse korral pannakse ette muudatused. Samuti vaadatakse 2016. aasta alguseks põhjalikult läbi uus erasektori võlgade restruktureerimise õigusraamistik ja esitatakse tegevuskava raamistiku mis tahes puuduste kõrvaldamiseks. Koostatakse soovitused tsiviilkohtumenetluse seadustiku ja menetlusnormide kohta, et tagada muudetud sundtäitmisseaduse ja uue maksejõuetusraamistiku tõrgeteta ja tõhus toimimine, seades eesmärgiks ka kohtuasjade menetlemise kiirendamise ja kohtuasjade kuhjumise vähendamise;
            
            
               n) ühistupankadena tegutsevate krediidiasutuste regulatsiooni ja järelevalve kommertspankade omaga ühtlustamise lõpuleviimine;
            
            
               o) selle tagamine, et ühistupankadena tegutsevate krediidiasutuste grupp näeb ette kokkulepitud restruktureerimiskava õigeaegse ja täieliku rakendamise ning võtab täiendavaid meetmeid operatiivsuutlikkuse parandamiseks eelkõige võlgnevuste haldamise, juhtimisinfosüsteemi ja juhtimise valdkonnas ning seoses juhtimissuutlikkusega;
            
            
               p) rahapesuvastase raamistiku edasise tugevdamise jätkamine ning kliendi suhtes rakendatavate hoolsusmeetmete ja üksuste läbipaistvuse alal parandatud tavade kohaldamist tagava tegevuskava rakendamine kooskõlas parimate tavadega.
            
            
               (*) Euroopa Parlamendi ja nõukogu direktiiv 2014/59/EL, 15. mai 2014, millega luuakse krediidiasutuste ja investeerimisühingute finantsseisundi taastamise ja kriisilahenduse õigusraamistik ning muudetakse nõukogu direktiivi 82/891/EMÜ ning Euroopa Parlamendi ja nõukogu direktiive 2001/24/EÜ, 2002/47/EÜ, 2004/25/EÜ, 2005/56/EÜ, 2007/36/EÜ, 2011/35/EL, 2012/30/EL ja 2013/36/EL ning määruseid (EL) nr 1093/2010 ja (EL) nr 648/2012 (ELT L 173, 12.6.2014, lk 190). 
            
            
               (**) Euroopa Parlamendi ja nõukogu direktiiv 2014/49/EL, 16. aprill 2014, hoiuste tagamise skeemide kohta (ELT L 173, 12.6.2014, lk 149).”
                     
            
            
               2)
                     Lisatakse järgmine lõige:
            
            
               „7b.
                     Aastate 2017-18 eelarvepoliitika puhul seavad Küprose ametiasutused eesmärgiks valitsemissektori eelarve tasakaalu, mis tagab võla jätkusuutlikkuse ning on kooskõlas stabiilsuse ja kasvu paktis ette nähtud kohandamiskavaga.”
            
            
               3)
                     Lõike 8 punkt h asendatakse järgmisega:
            
            
               „h)
                     avaliku halduse reform, et parandada selle toimimist ja tõhusust, eelkõige vaadates läbi avaliku teenistuse suuruse ja funktsionaalse korralduse, parandades palgakujundusmehhanismi, kehtestades uue töötajate hindamise ja edutamise korra ning suurendades töötajate liikuvust, et tagada valitsemissektori vahendite tõhus kasutamine ja elanikele kvaliteetsete teenuste osutamine;”
            
            
               4)
                     Lõiked 12 ja 13 asendatakse järgmistega:
            
            
               „12.
                     Küpros tagab, et vähendatakse kinnisasja omandiõigust tõendavate dokumentide väljastamisel tekkinud viivitusi, ja lihtsustab menetlusi, et tagada ehituslubade ja kinnisasja omandiõigust tõendavate dokumentide kiire ja tõhus väljastamine.
            
            
               13.
                     Küpros käivitab algatused oma turismisektori konkurentsivõime suurendamiseks majanduskasvu tegevuskava raames, eelkõige rakendades turismisektori tegevuskava, tehes kindlaks takistused, mis piiravad konkurentsi turismisektoris, võttes vastu uue riikliku turismistrateegia ja rakendades lennunduspoliitika, võttes arvesse ELi välislennundus- ja lennunduskokkuleppeid, tagades samal ajal piisava lennuühenduse.”
            
            
                5)
                     Lõige 16 asendatakse järgmisega:
            
            
               „16.
                     Küpros rakendab majanduskasvu tegevuskava, võttes nõuetekohaselt arvesse käimasolevat avaliku halduse reformi, riikliku finantsjuhtimise reformi, muid Küprose makromajanduslikus kohandamisprogrammis sätestatud kohustusi ning asjaomaseid liidu algatusi, võttes arvesse partnerluslepingut Euroopa struktuuri- ja investeerimisfondide rakendamiseks. Majanduskasvu tegevuskava koordineerib ja jõustab üksainus asutus.”
            
            
               Artikkel 2
            
         
         
            
               Käesolev otsus on adresseeritud Küprose Vabariigile.
            
            
               Brüssel,
            
            
               
                     Nõukogu nimel
               
               
                     eesistuja
                     […]
               
            
         
         
            
                  
                     (1)
                  ELT C 120, 26.4.2013, lk 1.
               
               
                  
                     (2)
                  ELT L 140, 27.5.2013, lk 1.
               
               
                  
                     (3)
                  Nõukogu otsus 2013/236/EL, 25. aprill 2013, mis on adresseeritud Küprosele ning käsitleb spetsiifilisi finantsstabiilsuse ja jätkusuutliku majanduskasvu taastamise meetmeid (ELT L 141, 28.5.2013, lk 32).
               
               
                  
                     (4)
                  Nõukogu rakendusotsus 2013/463/EL, 13. september 2013, millega kiidetakse heaks Küprose makromajanduslik kohandamisprogramm ja tunnistatakse kehtetuks otsus 2013/236/EL (ELT L 250, 20.9.2013, lk 40).